Soekot (Hebreeus: סוכות of סֻכּוֹת, meervoud van Soeka, "Loofhut"; Jiddisj: Sukkes of Sikkes; letterlik: Loofhuttefees), of die Fees van Insameling (חג האסיף, Chag Ha'asif), is 'n Joodse fees van sewe dae wat jaarliks op 15 Tisjrie gevier word. Volgens die Gregoriaanse kalender val dit tussen laat September en laat Oktober. Die fees herdenk die 40-jarige swerftogte van die Israeliete (die voorouers van die Jode) in die Sinaiwoestyn, waartydens hulle in hutte en tente gebly het. Hierdie rondswerf het na die uittog uit Egipte (wat met Pesach gevier word) plaasgevind. Na die 40-jarige tydperk het hulle in die beloofde land ingetrek. Soekot begin op 15 Tisjrie, vyf dae ná Jom Kippoer, en duur tot 21 Tisjrie, volgens die Joodse kalender. Saam met Pesach en Sjawoe'ot is Soekot een van die drie tradisionele Bedevaartsfeeste (שלוש רגלים, sjalosj reghalim). Tydens die bestaan van die Tweede Tempel het die Jode na Jerusalem getrek om daar offers te bring.